b"\n_START_ARTICLE_\nRt Roca\n_START_PARAGRAPH_\nRt Roca (portugalsko Cabo da Roca) je rt ob Atlantskem oceanu na Portugalskem in skrajna zahodna to\xc4\x8dka Portugalske ter celinske Evrope._NEWLINE_Nahaja se v pokrajini Lizbona pribli\xc5\xbeno 30 km zahodno od istoimenskega mesta ter 18 km zahodno od Sintre v naravnem parku Serra de Sintra. Koordinate te skrajne to\xc4\x8dke celine, 38\xc2\xb047' s.g.\xc5\xa1. in 9\xc2\xb030' z.g.d., so zapisane na okrasni plo\xc5\xa1\xc4\x8di vrh priobalnega skalovja, ki se dviga okoli 140 metrov nad morje. Na slednjem stoji tudi svetilnik iz leta 1722 in turisti\xc4\x8dna pisarna, saj je rt priljubljena turisti\xc4\x8dna to\xc4\x8dka._NEWLINE_V \xc4\x8dasu anti\xc4\x8dnega Rima je bil kraj znan kot Promontorium Magnum. Rt Roca opisuje pesnik Luis de Cam\xc3\xb5es v svoji pesmi Onde a terra acaba e o mar come\xc3\xa7a, in sicer kot kraj, kjer se kon\xc4\x8da zemlja in za\xc4\x8dne morje._NEWLINE_Rt se nahaja na obmo\xc4\x8dju vla\xc5\xbenega oceanskega podnebja, na njem pa je mo\xc4\x8d najti nekatere redke in za\xc5\xa1\xc4\x8ditene rastlinske vrste."